stanford-oval/wikipedia huggingface dataset:
מכבי חיפה (כדורגל)
היסטוריה > הרכישה על ידי שחר: החל משנת 1992 > תקופת ברק בכר: הצלחה מחודשת

בעונת 2020/2021, הגיעה הקבוצה עד לשלב הפלייאוף בליגה האירופית, כאשר היא מדיחה בדרך קבוצות מדורגות דוגמת קאיראט הקזחית ורוסטוב הרוסית (במשחק חוץ). בשלב הפלייאוף ספגה את הפסדה הגדול ביותר בהופעותיה במפעל בתוצאה 2–7 לטוטנהאם הוטספר מהפרמייר ליג והודחה מהמפעל.
בסוף העונה זכתה הקבוצה באליפות ה-13 שלה ובכך הסתיימו 10 השנים השחונות של המועדון. בנוסף, ניקיטה רוקאביציה, חלוץ הקבוצה, סיים כמלך השערים של הליגה עם 19 שערים, והשוער, ג'וש כהן, נבחר לשחקן המצטיין של העונה. באותה עונה הבקיעה חיפה 72 שערים (ההתקפה הטובה בליגה), ספגה 29 (ההגנה הטובה בליגה) והשיגה הישג נדיר כאשר אף שחקן שלה לא הורחק בכרטיס אדום במהלך העונה.
את עונת 2021/2022, פתחה הקבוצה עם הדחה ממוקדמות ליגת האלופות מול קאיראט אלמטי. שבועיים לאחר מכן היא זכתה בתואר אלוף האלופים הרביעי בהיסטוריה שלה אחרי ניצחון של 2–0 על מכבי תל אביב זוכת גביע המדינה ויריבתה הישירה לאליפות דאשתקד. אף על פי שהודחה מוקדם במוקדמות ליגת האלופות, נשרה מכבי חיפה לקונפרנס ליג, בה העפילה לשלב הבתים לאחר שגברה בשלב הפלייאוף על נפטצ'י באקו. במהלך עונה זו זכתה הקבוצה בגביע הטוטו החמישי שלה אחרי 14 שנה ללא זכייה במפעל, לאחר ניצחון 7–6 בדו-קרב בעיטות הכרעה נגד הפועל באר שבע.
בסיום העונה זכתה הקבוצה באליפות שנייה ברציפות והאליפות ה-14 בסך הכול של המועדון. עומר אצילי, קשר הקבוצה, סיים גם כמלך השערים (20) וגם כמלך הבישולים (10) של הליגה, וזכה בתואר שחקן העונה. הקבוצה העפילה לגמר גביע המדינה אולם הפסידה להפועל באר שבע בדו-קרב פנדלים, לה הפסידה גם באלוף האלופים חודשיים לאחר מכן באותה הצורה.
באוגוסט 2022 העפילה הקבוצה בפעם השלישית לליגת האלופות לאחר שגברה בשלבים המוקדמים על אולימפיאקוס ואפולון לימסול ובשלב הפלייאוף ניצחה את הכוכב האדום בלגרד. בשלב הבתים הוגרלה יחד עם פריז סן ז'רמן, יובנטוס ובנפיקה ליסבון. במחזור הרביעי, ניצחה מכבי חיפה 2–0 את יובנטוס באצטדיון סמי עופר מצמד של עומר אצילי. מחזור לאחר מכן הפסידה 2–7 לפריז סן ז'רמן במשחק חוץ, כאשר את צמד השערים לזכותה הבקיע עבדוליי סק, ואיבדה סיכוי להעפיל לשלב הבא בליגת האלופות.
הקבוצה הבטיחה את הזכייה באליפות השלישית ברציפות ו-15 בסך הכול, כשנותר עוד מחזור אחד לסיום העונה. במהלך העונה השיגה הקבוצה 18 ניצחונות בית, תיקו אחד ואפס הפסדים באצטדיון סמי עופר. עומר אצילי נבחר שוב לכדורגלן העונה בישראל, כשסיים כמלך השערים של הליגה, עם 21 שערים ו-12 בישולים. עם סיום אותה העונה עזב המאמן בכר את תפקידו לטובת הכוכב האדום בלגרד ובמקומו מונה לתפקיד מסאי דגו.
סמל המועדון

מקורו של סמל המועדון הוא בארגון הספורט הציוני העולמי "מכבי". הסמל הוא למעשה האותיות מ.כ.ב.י. בתוך מגן דוד שמסמל את היהדות. במרבית שנותיה סמלה של הקבוצה היה כאמור סמל "מכבי" עם הכיתוב "חיפה" מתחתיו בצבע ירוק על גבי לבן או לבן על גבי ירוק. עם הצלחת המועדון בסוף שנות ה-80 של המאה ה-20 התווסף איור של אריה עומד ומניח את רגלו על כדור, בצמוד לסמל, אולם איור זה הוסר בשנת 1992. בתחילת שנות ה-90 של המאה ה-20, עם הצטרפות המועדון למשחקים באירופה שונה הסמל, והתווסף ציור של כדורגל משמאלו עם הכיתוב "מכבי חיפה מ.כ." בעברית ו-Maccabi Haifa F.C. באנגלית. בסיום עונת 2005/2006, עת זכתה הקבוצה באליפות ה-10 שלה, התווסף כוכב זהב מעל לסמלה. בסיום עונת 2009 עם זכייתה באליפות ה-11 שלה, שיחקה הקבוצה במשחק ההכתרה שלה עם הסמל המסורתי של המועדון כפי שהיה בתחילת שנות ה-80. בסיום עונת 2013, בשנת ה-100 של המועדון, התווספו עלי דפנה מסביב לסמל המשמשים כאות לניצחון ולתהילה עוד מימי המיתולוגיה היוונית. בנוסף, התווספה גם לוחית זהב המציינת את שנת הקמת המועדון ואת השנה הנוכחית (שנת ה-100 של המועדון). לקראת התחלתה של עונת 2020/2021, החילה מנהלת הליגות לכדורגל תקן אחיד של 5 אליפויות לכל כוכב מעל סמלי הקבוצות. כך שונה שוב הסמל בהוספת כוכב זהב שני. במאי 2023, עם זכייתה של מכבי חיפה באליפות ה-15, נוסף כוכב שלישי לסמל המועדון.
סמל המועדון בשנותיו הראשונות ועד 1919
סמל המועדון בין השנים 1919–1925
סמל המועדון בין השנים 1925–1931
סמל המועדון בין השנים 1931–1942
סמל המועדון בין השנים 1942–1950
סמל המועדון בין השנים 1950–1959
סמל המועדון בין השנים 1959–1962
סמל המועדון בין השנים 1961–1962
סמל המועדון בין השנים 1962–1970
סמל המועדון בין השנים 1970–1972
סמל המועדון בין השנים 1977–1982
סמל המועדון בין השנים 1982–1983
סמל המועדון בין השנים 1983–1984
סמל המועדון בין השנים 1984–1988
סמל המועדון בין השנים 1988–1989
סמל המועדון בין השנים 1989–1993
סמל המועדון בין השנים 1993–2004
סמל המועדון בין השנים 2004–2006
סמל המועדון בין השנים 2006–2020, עם כוכב לציון 10 אליפויות
הסמל לכבוד שנת ה-100 לייסוד מכבי חיפה, 2013/14
סמל מכבי חיפה בשנים 2020–2023, אשר הותאם לחוקי מנהלת הליגה (כוכב לכל חמש אליפויות)
סמל מכבי חיפה החל משנת 2023, לאחר זכייתה באליפות ה-15 שזיכתה את המועדון בכוכב נוסף
צבעי המועדון

צבעי המועדון כיום הם ירוק, לבן ושחור:    . הצבע הירוק הוא המזוהה ביותר עם מכבי חיפה, שידועה בכינוי "הירוקים".
בתחילת פעילותו של מועדון הכדורגל, שיחקה הקבוצה בצבעים לבן-כחול, כאשר הצבע הלבן משמש בתור צבע בית והכחול כצבע חוץ. בשנות ה-50 של המאה ה-20 יצא אביגדור הרשקוביץ מטעם המועדון למסע תרומות ברחבי ארצות הברית. הרשקוביץ' נפגש עם מיליונר יהודי בעל חנות לתלבושות ושאף להביא עמו גם תלבושות עבור השחקנים הוא התייעץ עם הנהלת הקבוצה לגבי צבע מסוים. הנהלת הקבוצה הבהירה חד משמעית כי הצבע איננו חשוב, ובלבד שלא יהיה אדום. זאת בשל היריבות עם קבוצת הפועל חיפה שכמו כל קבוצות הפועל לבשו תלבושות אדומות. צבעי המדים שנבחרו היו ירוק ולבן. עם המדים החדשים זכתה הקבוצה לרצף ניצחונות ומאז התקבעו צבעים אלה כצבעי המועדון.
במשך כל השנים מאז ועד היום הקפידה הנהלת המועדון על דומיננטיות הצבעים ירוק-לבן בתלבושות השחקנים, אולם במספר מקרים לבשו שחקני המועדון מדים בצבעים שונים. ב-25 בדצמבר 1976 במשחק נגד מכבי יפו שלבשה ירוק באותו משחק, נאלצה מכבי חיפה לשחק עם חולצות אדומות, אותן סיפקה לה הפועל פתח תקווה, בעלת האצטדיון. מכבי חיפה הפסידה 0–2 ומיעוט האוהדים שחזה במשחק האשים את התלבושות. בשנת 1998 שיחקה מכבי חיפה נגד הפועל כפר סבא בקריית אליעזר, כששחקני הקבוצה לבשו מדים מפוספסים בצבעים כחול-שחור, מכנסיים לבנים וגרביים מפוספסים בצבעים כחול-לבן. חיפה הפסידה באותו משחק 0–4.
בעונת 2005/6 נוספו מכנסיים וגרביים שחורים למדי הקבוצה ובעונת 2007/8 נוספה גם חולצה באותו צבע. השחור נוסף גם לדגלי האוהדים. למרות זאת, במשחקים רבים משחקת הקבוצה במדים על טהרת הירוק והלבן ללא הצבע השחור.
אוהדים

מספר סקרים שנעשו במהלך העשור השני של המאה ה-21 מצאו שמכבי חיפה היא אחת הקבוצות האהודות ביותר בישראל. מכבי חיפה נחשבת כקבוצה האהודה ביותר בקרב המגזר הערבי בישראל. בין אוהדיה המפורסמים של הקבוצה ניתן למצוא את עוזי חיטמן שכתב את שיר האליפות של עונת 1993/1994 "ירוק בעיניים" (אותו ביצע חיים משה) ואת שיר האליפות של 2000/2001 אותו ביצע בעצמו.
בעונת האליפות 2008/2009 זכה הקהל של מכבי חיפה בתואר הקהל ההוגן של השנה.
לקראת עונת 2014/2015 והמעבר לאצטדיון סמי עופר, אוהדי מכבי חיפה שברו את שיא המנויים למשחקי קבוצת ספורט בישראל, כשרכשו למעלה מ-15,000 מנויים. אוהבי מכבי חיפה שברו את השיא בשנית כשרכשו למעלה מ-19,000 מנויים לעונת 2021/2022, שיא שמאז נשבר על ידי מכבי תל אביב שמכרה 22,000 מנויים לעונת 2022/2023. לקראת עונת 2022/2023 הוגבלה מכסת המנויים, שמוצתה במלואה, ל-21,000, ב"כוונה כי לכל משחק יגיעו כ-7,000 אוהדים חדשים".
ב-26 בספטמבר 2024 העניק נשיא מדינת ישראל יצחק הרצוג את אות נשיא המדינה למכבי חיפה, על תרומתה לקהילה במלחמת חרבות ברזל ועל הנצחת אוהדיה שנרצחו בטבח שבעה באוקטובר.
אוהדים > ארגוני אוהדים

באופן היסטורי, הגוש המעודד של אוהדי הקבוצה ישבו במשחקי הבית באצטדיון קריית אליעזר ביציעים 11–12 שנקרא גם יציע ג', שנהפך לשם נרדף לגרעין הקשה והמסור של האוהדים. בשנת 2002 הוקם ארגון "הקופים הירוקים", שמהווה את חוג האוהדים המסור של מכבי חיפה, ותומך בקבוצת הכדורגל והכדורסל כאחד. חברי הארגון נהגו לשבת ביציע 11. עם המעבר לאצטדיון סמי עופר, חברי הארגון מתרכזים ביציע הצפוני של האצטדיון מאחורי השער הצפוני בגושים 105–106. לקופים הירוקים יש הרכב מוזיקלי המבצע שירי אוהדים בשם "חוות מזור" (באנגלית נכתב כ-Havat Ma20r) שאף ביצע עם יהודה פוליקר את שיר האליפות לעונת 2022/2023 בליגת העל בכדורגל "כוכב חדש בעיר".
בשנת 2010, הוקם ארגון אוהדים נוסף, ה"אינפרנו ורדה", שחבריו ישבו ביציע 5א. באצטדיון סמי עופר חברי הארגון יושבים ביציע הדרומי של האצטדיון בגוש 124. מטרת הארגון היא לספק תמיכה נוספת בקבוצה, לצד ארגון "הקופים הירוקים".
בנוסף, למכבי חיפה מועדון אוהדים רשמי מטעם המועדון, שהוקם בעשור הראשון של המאה ה-21, ומונה כ-20,000 חברים. למועדון ישנם תומכים גם מחוץ לישראל, והקשר עימם נשמר על ידי רכישת פריטים מחנות המזכרות של המועדון, באמצעות אתר האינטרנט שלו.
ב-2014 הוקמה עמותת אוהדי מכבי חיפה. מטרות העמותה, כפי שנכתבו במסמכי היסוד שלה: "הקמת ארגון המאגד ומייצג את קהילת אוהדי מועדון הכדורגל מכבי חיפה. חיזוק ומיסוד מעמד האוהד כנדבך המרכזי עליו נשענת רוח המועדון. חיזוק ושימור מסורת המועדון תוך שמירה על האינטרסים של המועדון. מיגור האלימות והגזענות. הנגשת פעילות המועדון לקהל האוהדים ושימור צביונו העממי".
אוהדים > תקשורת קבוצה – אוהדים

בתחילת המאה ה-21 הקים המועדון אתר אינטרנט, הנערך על ידי ההיסטוריון של המועדון, יצחק הברמן. ב-2015 פתחה מכבי חיפה אתר אינטרנט חדש, שפועל לצד האתר הישן שמשמש כארכיון ומאגר מידע היסטורי.
החל מ-2011 מפעילה הקבוצה דף פייסבוק רשמי הכולל מידע, חדשות, תמונות, אפשרות להזמנת כרטיסים און-ליין וכן עדכון בזמן אמת על תוצאות משחקים. בפברואר 2011 פתח המועדון דף יוטיוב רשמי, בו מתפרסמים ראיונות של שחקנים והמאמן לפני ואחרי משחקים. פעם בחודש מעלה המועדון סרטון שנקרא מהדורת מכבי חיפה TV, ובו מוצג מה עבר על המועדון בשבועיים האחרונים, תוכניות להמשך ותקצירי משחקים.
במרץ 2016 הוציאה הקבוצה אפליקציה לטלפונים ניידים.
יריבויות > היריבות העירונית

לשני המועדונים החיפאים העיקריים, הפועל חיפה ומכבי חיפה, יש היסטוריה ארוכה של יריבות עירונית סוערת הכוללת איבה הדדית וסכסוכי אוהדים; יריבות שנמשכה גם בשנים הרעות של הפועל חיפה, בהן שיחקה בליגה השנייה. שורשי היריבות נעוצים עמוק בתוך ההיסטוריה של שני המועדונים ובעיקר בזיהוי הפוליטי שלהם. הפועל הוקמה כקבוצת פועלים סוציאליסטית שזוהתה בעיקר עם ההסתדרות ועם שלטון מפא"י, הן הארצי והן המוניציפלי. הפועל זוהתה כקבוצתו של הממסד שנתמכה על ידי השלטונות. לפיכך, באופן טבעי, הפכה מכבי חיפה לקבוצה המקופחת, שבשל קיפוחה לכאורה על ידי השלטונות נאלצה להיאבק על קיומה. על כן, בראשיתה הייתה היריבות העירונית בחיפה בין אלו ש"ידם קרובה לצלחת" לבין המקופחים והמדוכאים. ההבדלים בין המועדונים יצרו גם את ההבדלים בין האוהדים: אוהדי הפועל חיפה באופן מסורתי זוהו עם תנועות השמאל; רוב אוהדי הפועל היו בני המעמד הבינוני – פועלים בתעשיות השונות בחיפה וכן משכילים רבים ובעלי מקצועות חופשיים רבים. לעומתם, אוהדי מכבי חיפה זוהו ברובם כאנשי המעמד הבינוני-נמוך. ההבדלים בין מחנות האוהדים הטשטשו, בעיקר בשל ההצלחות של הקבוצה שהגדילו וגיוונו את קהל האוהדים שלה, אם כי עדיין ניתן להבחין בהבדלים בין קהלי האוהדים. היריבות בין שני המועדונים קיבלה גוון יותר ספורטיבי והיא בולטת בעיקר בתקופות שלפני משחקי דרבי.
יריבויות > היריבות עם מכבי תל אביב

מאז שנות ה-90 של המאה ה-20 למכבי חיפה יש יריבות חזקה עם מכבי תל אביב על ההגמוניה של תנועת מכבי ישראל וכן גם של הכדורגל הישראלי בכלל ועל תואר מועדון הכדורגל הטוב ביותר בישראל. מכבי חיפה שואפת להדיח מעמדה זו את מכבי תל אביב, שהיא המועדון עם מספר התארים הגדול בארץ, ולהפוך למועדון המוביל בישראל, וזאת על ידי זכייה בתארים רבים וכן בהעפלה לשלבים המתקדמים בגביעי אירופה השונים (גביע מחזיקות הגביע, ליגת האלופות, גביע אופ"א). המאבק היה עיקש במיוחד בעונות בהן חיפה ותל אביב התחרו זו מול זו על תואר האליפות. בנוסף, הביסה חיפה את מכבי תל אביב במספר משחקים, בהם משחק ניצחונה בתוצאה 10–0 ב-1988 (משחק בו נקמה על הפסדה 2–10 בשנת 1949 והפסדה 0–7 בשנת 1952), וניצחונה בתוצאה 5–0 בעונת 1993/1994 בה זכתה חיפה באליפות ללא הפסד אך הודחה ממפעל גביע המדינה שלושה ימים לאחר הניצחון על ידי מכבי תל אביב בתוצאה 1–2 בקריית אליעזר, מקרה שחזר על עצמו לא פחות מעשר פעמים במפגשים במפעל גביע המדינה. הישגיה של מכבי חיפה בעשור הראשון של המאה ה-21 לצד החלשות של מכבי תל אביב (למעט עונת 2002/2003) ציננו את היריבות ביניהן, אך היריבות עם הפועל תל אביב, שהתחרתה בצמרת הטבלה בתקופה זו, התחזקה.
שיתופי פעולה

בפברואר 2021, לאחר חתימת הסכם הנורמליזציה של מדינת ישראל עם איחוד האמירויות הערביות, החל המועדון בשיתוף פעולה כולל, ספורטיבי, טכנולוגי ועסקי עם מועדון אל-עין מליגת העל של איחוד האמירויות הערביות, זהו הסכם ראשון מסוגו בכדורגל הישראלי עם מועדון ממדינה ערבית. במסגרת ההסכם ישתפו המועדונים פעולה בהשאלות והעברת שחקנים, השתלמויות, מחלקות נוער, השמה של טכנולוגיות, מחנות אימון, משחק שלום הדדי, קשרים עסקיים וכל אספקט עתידי, שיבנה בחיזוק היחסים בין המועדונים והבעלים.
תארים

ליגת העל
אליפויות (15) : 1983/1984, 1984/1985, 1988/1989, 1990/1991, 1993/1994, 2000/2001, 2001/2002, 2003/2004, 2004/2005, 2005/2006, 2008/2009, 2010/2011, 2020/2021, 2021/2022 2022/2023
סגנות (10): 1985/1986, 1994/1995, 1995/1996, 1999/2000, 2002/2003, 2009/2010, 2012/2013, 2018/2019, 2019/2020, 2023/2024
גביע המדינה
זכייה (6) : 1961/1962, 1990/1991, 1992/1993, 1994/1995, 1997/1998, 2015/2016
סגנות (11): 1942, 1962/1963, 1970/1971, 1984/1985, 1986/1987, 1988/1989, 2001/2002, 2008/2009, 2010/2011, 2011/2012, 2021/2022
גביע הטוטו
זכייה (5) : 1993/1994, 2002/2003, 2005/2006, 2007/2008, 2021/2022
סגנות (5): 1999/2000, 2003/2004, 2014/2015, 2018/2019, 2023/2024
אלוף האלופים
זכייה (5) : 1963, 1985, 1989, 2021, 2023
סגנות (3): 1984, 2016, 2022
גביע ליליאן
זכייה (1) : 1984/1985
סגנות (1): 1986/1987
גביע ה-20:
סגנות (1): 1968
גביע הכ"ה:
סגנות (1): 1973
גביע האינטרטוטו:
זכייה במקום ראשון בשלב הבתים (1): 1985
שיאים והישגים > שיאים קבוצתיים

עונות בליגה הראשונה –67
עונות בליגת המשנה –6
המיקום הנמוך ביותר – 7 בליגת המשנה
שיא ניצחונות לעונה – 28 בעונות 2009/2010, 1993/1994 (שיא ישראלי)
שיא הפסדים לעונה – 16 (1973/1974)
שיא נקודות לעונה (שיא ישראלי) – 95 (1993/1994)
שיא שערים לעונה – 97 (1993/1994)
שיא הספיגה לעונה – 53 (1951/1952)
שיא הפרש השערים לעונה – 70 (1993/1994)
הניצחון הגבוה ביותר – 10–0 על מכבי תל אביב (1987/1988)
ההפסד הגבוה ביותר – 1–12 מול הפועל תל אביב (1937) וגם 1–12 מול בית"ר תל אביב (1942)
שיא ניצחונות רצופים מפתיחת העונה – 11 בעונת 2005/2006 (שיא ישראלי משותף)
זכייה באליפות ללא הפסד ליגה בעונה של 39 מחזורים – (1993/1994)
אחוזי ההצלחה הגבוהים ביותר לעונה – 82.86% בעונת 2009/10 (שיא ישראלי)
אחוזי ההצלחה הגבוהים ביותר לעונה במשחקי בית – 96.3% בעונת 2022/23 (שיא ישראלי)
46 משחקי ליגה רצופים ללא הפסד – בין השנים 1993 ל-1994 (שיא ישראלי)
30 משחקי חוץ רצופים ללא הפסד – בין השנים 1993 ל-1995.
הקבוצה הישראלית הראשונה שזכתה בשש אליפויות בעשור אחד: בעונות 2000/2001, 2001/2002, 2003/2004, 2004/2005, 2005/2006 ו-2008/2009 (שיא ישראלי)
הקבוצה הישראלית הראשונה שהעפילה לליגת האלופות – בעונת 2002/2003.
הקבוצה הישראלית היחידה שזכתה באליפות בעונה בה השתתפה בליגת האלופות – בעונת 2022/23.
הקבוצה הישראלית הראשונה שהשיגה ניצחון בשלב הבתים של גביע אופ"א.
הקבוצה הישראלית היחידה שהעפילה לרבע גמר גביע אירופה למחזיקות גביע – בעונת 1998/1999.
סיימה את ששת משחקי שלב הבתים עם אפס נקודות ואפס שערים (שיא שלילי משותף עם דינמו זאגרב).
65 מחזורים רצופים של החזקה במקום הראשון בליגה – בין אוגוסט 2004 למאי 2006 (שיא ישראלי).
48 העפלות רצופות לשמינית גמר גביע המדינה: בין השנים 1966 ל-2013.
ספגה 16 שערים ב-35 מחזורים בעונת 2009/2010, וזהו מספר השערים (העונתי הכולל) הנמוך ביותר שספגה חיפה בתולדותיה.
ספגה את ההפסד הגבוה ביותר בתולדות גביע ארץ-ישראל (גביע המדינה): 1–12 לבית"ר תל אביב ב-1942
הניצחון הגבוה ביותר באירופה: 8–0 על חזר לנצ'ראן. זהו גם הניצחון הגבוה ביותר של קבוצה ישראלית באירופה.
ההפסד הגדול ביותר באירופה: 2–8 מול ארמיניה בילפלד (1985).
שיאים והישגים > הישגים באירופה

ליגת האלופות :
שלב הבתים (3): 2002/2003, 2009/2010, 2022/2023
מוקדמות (8): 1994/1995, 2001/2002, 2004/2005, 2005/2006, 2006/2007, 2011/2012, 2021/2022, 2023/2024
הליגה האירופית :
שמינית גמר (1): 2006/2007
סיבוב שלישי (1): 2002/2003
שלב הבתים (2): 2011/2012, 2013/2014
סיבוב שני (1): 2003/2004
סיבוב ראשון (2): 2000/2001, 2004/2005
מוקדמות (6): 1996/1997, 2002/2003, 2010/2011, 2016/2017, 2019/2020, 2020/2021
גביע אירופה למחזיקות גביע :
רבע גמר (1): 1998/1999 (שלב שיא אירופי אליו הגיעה קבוצה ישראלית, שיא משותף עם הפועל תל אביב)
סיבוב שני (1): 1993/1994
סיבוב ראשון (1): 1995/1996
הקונפרנס ליג :
שמינית הגמר (1): 2023/2024
שלב הבתים (1): 2021/2022
מוקדמות (1): 2024/2025
גביע האינטרטוטו :
סיבוב שני (1): 2007
סיבוב ראשון (1): 1999
מקום ראשון בשלב הבתים (1): 1985
מקום שני בשלב הבתים (2): 1986, 1990
מקום שלישי בשלב הבתים (1): 1991
מקום חמישי בשלב הבתים (1): 1997
שיאים והישגים > שיאים אישיים

שיאן ההופעות בליגה: אלון חרזי, 495 הופעות
שיאן ההופעות לעונה: אדורם קייסי, 66 הופעות בכל המסגרות – 2002/2003
שיא ההופעות לשוער: ניר דוידוביץ', 386 הופעות
שיאן שערי ליגה: זאהי ארמלי, 90 שערים
שיאן שערים לעונה: אלון מזרחי, 28 שערים – 1993/1994; שלומי ארבייטמן, 28 שערים – 2009/2010
שיא בישולים לעונה: אלון חזן, 16 בישולים – 1993/1994; יוסי בניון, 16 בישולים – 1999/2000; ג'ובאני רוסו, 16 בישולים – 2003/2004
שיא שערים באירופה: אלון מזרחי ויניב קטן – 15 שערים
שיאן שערים למשחק: אהרון גרשגורן, 6 נגד הפועל קריית שמונה, 1965
שיאן שערים – שחקן זר: ניקיטה רוקאביציה, 72 שערים, מהם 62 שערי ליגה.
שיאן שערים – הבקעות במשחקים רצופים: ניקיטה רוקאביצה, 12 משחקים.
שיאן אי-ספיגה (דקות ללא שער ברציפות): גיורא אנטמן, 1,003 דקות – 1988/1989
שיאן אי-ספיגה בעונה: ניר דוידוביץ', 16 שערים ב-35 משחקים, 2009/2010
הכדורגלן הישראלי המעוטר ביותר: אריק בנדו, 17 תארים (9 אליפויות, 4 גביעי מדינה ו-4 גביעי טוטו) ואלון חרזי, 17 תארים (9 אליפויות, 3 גביעי המדינה ו-5 גביעי טוטו)
שיאים והישגים > שיאים אישיים > שיאני שערים

להלן עשרת השחקנים שהבקיעו הכי הרבה שערי ליגה במדי מכבי חיפה, נכון ל-4 ביולי 2023. (שחקנים פעילים מודגשים)
| מקום | שם השחקן | שערים | הופעות | יחס שערים למשחק | שנות פעילות במכבי חיפה |
| --- | --- | --- | --- | --- | --- |
| 1 | זאהי ארמלי | 90 | 179 | 0.5 | 1982–1989 |
| 2 | דני שמולביץ' רום | 78 | 283 | 0.28 | 1958–1973 |
| 2 | יניב קטן | 78 | 467 | 0.17 | 1998–2014 |
| 3 | ראובן עטר | 72 | 281 | 0.26 | 2000–2002, 1997, 1986–1994 |
| 4 | ג'וני הרדי | 70 | 193 | 0.36 | 1951–1963 |
| 5 | יוסי בניון | 66 | 189 | 0.35 | 2014–2016, 1998–2002 |
| 6 | ניקיטה רוקאביציה | 65 | 170 | 0.38 | 2016–2021, 2022–2023 |
| 7 | אברהם מנצ'ל | 64 | 225 | 0.28 | 1952–1965 |
| 8 | אלון מזרחי | 63 | 91 | 0.69 | 1997–1999, 1995–1996, 1993–1994 |
| 9 | ישעיהו הלד | 60 | 250 | 0.24 | 1949–1964 |
שיאים והישגים > שיאים אישיים > זוכים בתואר מלך השערים במדי הקבוצה

| עונה | שם השחקן | שערים | הערות |
| --- | --- | --- | --- |
| 1958/1959 | ישראל אהרון אמר | 17 |  |
| 1987/1988 | ישראל זאהי ארמלי | 25 |  |
| 1993/1994 | ישראל אלון מזרחי | 28 | אליפות |
| 1994/1995 | ישראל חיים רביבו | 17 | יחד עם עמיר תורג'מן מעירוני אשדוד |
| 1995/1996 | ישראל חיים רביבו | 26 |  |
| 1997/1998 | ישראל אלון מזרחי | 18 |  |
| 2004/2005 | ארגנטינה רוברטו קולאוטי | 19 | אליפות |
| 2009/2010 | ישראל שלומי ארבייטמן | 28 |  |
| 2019/2020 | אוסטרליה ניקיטה רוקאביציה | 22 |  |
| 2020/2021 | אוסטרליה ניקיטה רוקאביציה | 19 | אליפות |
| 2021/2022 | ישראל עומר אצילי | 20 | אליפות |
| 2022/2023 | ישראל עומר אצילי | 21 | אליפות |
| 2023/2024 | ישראל דין דוד | 20 | יחד עם ערן זהבי ממכבי תל אביב |
שיאים והישגים > שיאים אישיים > זוכים בתואר כדורגלן העונה במדי הקבוצה

שחקני הקבוצה זכו 16 פעמים (שיא ישראלי לקבוצה) בתואר כדורגלן העונה בישראל.
| עונה | שחקן | תארים קבוצתיים | הערות | סיקור |
| --- | --- | --- | --- | --- |
| 1984/1985 | ישראל משה סלקטר | אליפות |  |  |
| 1985/1986 | ישראל אבי רן | סגנות | שוער |  |
| 1988/1989 | ישראל ניר קלינגר | אליפות |  |  |
| 1990/1991 | ישראל טל בנין | דאבל |  |  |
| 1993/1994 | ישראל אייל ברקוביץ' | אליפות | כבש 10 שערים ובישל 13 |  |
| 1994/1995 | ישראל חיים רביבו | גביע המדינה, סגנות הליגה | כבש 17 שערים ובישל 7 |  |
| 1995/1996 | ישראל חיים רביבו | סגנות | כבש 26 שערים ובישל 9 |  |
| 2000/2001 | ישראל יוסי בניון | אליפות | כבש 13 שערים ובישל 13 |  |
| 2001/2002 | קרואטיה ג'ובאני רוסו | אליפות | כבש 5 שערים ובישל 10 |  |
| 2003/2004 | ישראל ניר דוידוביץ' | אליפות | שוער |  |
| 2004/2005 | ישראל עידן טל | אליפות | כבש 13 שערים ובישל 2 |  |
| 2005/2006 | ברזיל גוסטבו בוקולי | אליפות | כבש 12 שערים ובישל 10 |  |
| 2010/2011 | ישראל ליאור רפאלוב | אליפות | כבש 11 שערים ובישל 2 |  |
| 2020/2021 | ארצות הברית ג'וש כהן | אליפות | שוער (בישל שער אחד, עצר 4 פנדלים) |  |
| 2021/2022 | ישראל עומר אצילי | אליפות | כבש 20 שערים ובישל 10 |  |
| 2022/2023 | ישראל עומר אצילי | אליפות | כבש 21 שערים ובישל 12 |  |
| --- | --- |
: = מלך השערים באותה עונה
: = שחקן שאינו ישראלי
שחקנים בולטים בתולדות המועדון

נתוני ההופעות והשערים מתייחסים למשחקי ליגה בלבד ונכונים ל־14 בינואר 2024. המיון הראשוני הוא לפי מספר הופעות. שחקנים מודגשים עדיין פעילים במועדון.
ראו גם: רשימת כדורגלני מכבי חיפה בעלי ערך בוויקיפדיה
מאמנים

לפחות 35 מאמנים שונים הדריכו את שחקני מועדון הכדורגל החיפאי החל משנות ה-40 ועד ימינו (ב-47 קדנציות).
להלן רשימת המאמנים של מכבי חיפה:
שלמה שרף – האיש שהפך את חיפה למועדון צמרת בתחילת שנות ה-80 של המאה ה-20, זכה ב-3 אליפויות ודאבל
גיורא שפיגל – מאמן הקבוצה בעונת 1993/1994 בה זכתה הקבוצה באליפות ללא הפסד
אברהם גרנט – שתי אליפויות רצופות לאחר 7 שנים ללא תואר
רוני לוי – המאמן שהוביל את חיפה ל-3 אליפויות רצופות וגביע המדינה בשלוש קדנציות
אלישע לוי, המאמן בין 2008 ל-2012, זכה בשתי אליפויות והוביל את חיפה לליגת האלופות
ברק בכר, המאמן מ-2020 ל-2023, הוביל את מכבי חיפה ל-3 אליפויות והעפלה לשלב הבתים של ליגת האלופות
מחלקת הנוער

מחלקת הנוער של מכבי חיפה מונה למעלה מ-1,000 כדורגלנים צעירים המתאמנים בקבוצות בשנתונים השונים. המועדון פועל בשיתוף פעולה עם כפר הנוער "גלים" שנמצא בדרום חיפה. בפנימיית כפר גלים נמצאים כדורגלנים הגרים רחוק מחיפה. בסיום כל עונה נבחר השחקן המצטיין של כל אחת מהקבוצות הצעירות. מכבי חיפה נותנת חסות ל-20 בתי ספר לכדורגל בישראל.
מחלקת הנוער של מכבי חיפה נחשבת לאחת הטובות בארץ, ומלבד זכייה בתארים רבים, גידלה שחקנים רבים שהפכו לשחקני מפתח מצטיינים במכבי חיפה בפרט ובכדורגל הישראלי בכלל. בשנת 2008 רכש המועדון את מחלקת הנוער של הפועל נצרת עילית/עמק יזרעאל ובכך הקים שלוחה נוספת במושב נהלל בפרויקט מתנהלות קבוצות מגילאים טרום א' ועד לנערים א'.
מנהל מחלקת הנוער: יניב כהן
מנהל מחלקת הנוער (שלוחת נהלל): אורי גרופר
בנוסף לקבוצת מחלקת הנוער המועדון מפעילה בתי ספר לכדורגל בצפון הארץ וביניהם; כרמיאל, טמרה, צור שלום, מועצה אזורית מטה אשר, כפר המכבי, מועצה אזורית אלונה-עין אילה-בית חנניה, מועצה אזורית חוף הכרמל, טבריה, מעלות-תרשיחא, צפת ושדה אליעזר ובנוסף במועצה אזורית שדות דן במרכז.
מחלקת הנוער > קבוצות מחלקת הנוער לעונת 2024/25

| שם הקבוצה | ליגה | מאמן |
| --- | --- | --- |
| מכבי חיפה הרדי | ליגת העל לנוער | איתי מרדכי |
| מכבי חיפה עלמני | ליגת העל נערים א' | אדריאן רוצ'ט |
| מכבי חיפה יהויכים | ליגת העל נערים ב' | עידן יונה |
| מכבי חיפה גולדשנפלד | נערים ג' דרג 1 | רועי גוזלן |
| מכבי חיפה מיכאל | ילדים א' דרג 1 | יורם בסר |
| מכבי חיפה שמואל | ילדים ב' דרג 1 | עמנואל נתנאל ועידו ז'אן |
| מכבי חיפה עודד | ילדים ג' דרג 1 | לירן אהרון וואסים אבו שקארה |
| מכבי חיפה ישעיהו | טרום ילדים א' כללי | רן ברק ואלירון חקמון |
| מכבי חיפה יואל | טרום ילדים א' כללי | שי סאלי |
| מכבי חיפה אפרים | טרום ילדים ב' כללי | בני הרשקוביץ' |
מחלקת הנוער > תארים

קבוצת הנוער של מכבי חיפה משחקת בליגת העל בכדורגל לנוער, ובעלת מספר האליפויות וגביעי המדינה הרב ביותר מאז הקמת ליגה מקצוענית לנוער:
אליפויות (12) (שיא): 1998/1999, 2002/2003, 2003/2004, 2008/2009, 2009/2010, 2012/2013, 2013/2014, 2015/2016, 2016/2017, 2019/2020, 2020/2021, 2022/2023
גביעי מדינה (5) (שיא): 1998/1999, 1999/2000, 2002/2003, 2012/2013, 2013/2014
בנוסף לאליפויות והגביעים בהן זכתה, קבוצת הנוער של מכבי חיפה זכתה ב-5 אליפויות ו-4 גביעי מדינה נוספים בליגה החובבנית לנוער, עד שנת 1994 בה הוקמה הליגה המקצוענית לנוער.
קבוצת הנוער מכבי "שמואל" חיפה רשמה הישג חסר תקדים בכדורגל הישראלי (בליגות לנוער) כאשר לקחה פעמיים דאבל ברציפות, בעונות 2012/2013 ו-2013/2014.
קבוצת הנערים של מכבי חיפה (עד גיל 14) זכתה ב-2004 בטורניר גביע החלב לאחר שניצחה בגמר את קבוצת הנערים של אברטון האנגלית בתוצאה 1:5.
קבוצת מכבי חיפה "שמואל" זכתה ב-2016 בגביע אינסל.
סגל נוכחי

נכון ל-28 בפברואר 2025
לקריאה נוספת

אביב הברון, הירוקים: מכבי חיפה, כל הסיפור, ספרי עליית הגג, 1992
זוהיר בהלול, רמי ברוש, יגאל ביטון, האנציקלופדיה לכדורגל ישראלי, כרך ג', עמ' 65–92, הוצאת ישראגול, 2011